Бөгөнгө көндә Стәрлетамаҡ — Башҡортостан Республикаһында халыҡ һаны, социаль-мәҙәни һәм сәнәғәт потенциалы буйынса икенсе урынды биләгән ҡала. Ҡала Көньяҡ Уралдың көнбайыш итәгендә Ағиҙел йылғаһының һул ярында, Стәрле һәм Ашҡаҙар йылғалары үҙ һыуҙарын ҡойған ерҙә урынлашҡан. Шулай уҡ бында Ольховка һәм Һәләүек йылғалары аға. Стәрлетатамаҡ бөтә донъяға билдәле дүрт шиханы (Йөрәктау, Ҡуштау, Шахтау һәм Торатау) арҡаһында ла билдәле. Рәсәй империяның Закондарҙың тулы йыйылмаһында Стәрлетамаҡ гербының ентекле тасуирламаһы бар: «…зәңгәр ерлектә йөҙөп йөрөгән өс көмөш ҡаҙ ошо ҡоштарҙың күплеге билдәһе». 240 йыл дауамында Стәрлетамаҡ гербы — ҡала халҡының ғорурлыҡ аҙығы һәм уңышлы үҫешкән ҡаланың хөрмәтле символы. Гебтың төп фигуралары — өс көмөш ҡаҙ. Уларҙың төҫө Стәрлетамаҡ халҡына хас булған иман, рухлылыҡ, юғары намыҫлылыҡ, сафлыҡ һәм ихласлыҡ төшөнсәләрен кәүҙәләндерә. Зәңгәрһыу төҫ ҡаланың гүзәллеген һәм бөйөклөгөн, шулай кешеләрҙең тәбиғәт именлеген һаҡлауға ынтылышын сағылдыра. Алтын төҫө — ҡаһарманлыҡ, саялыҡ, миһырбанлыҡ символдары. Һыуҙың муллығы киң тулҡынланып торған көмөш билбау менән күрһәтелә.